Oficiālais Vēstnesis L 352 , 15/12/1987 Lpp. 0001 - 0002

Speciālizdevums somu valodā: Nodaļa 5 Sējums 4 Lpp. 0126

Speciālizdevums zviedru valodā: Nodaļa 5 Sējums 4 Lpp. 0126



Padomes Regula (EEK) Nr. 3730/87 (1987. gada 10. decembris), ar ko nosaka vispārīgos noteikumus pārtikas piegādei no intervences uzkrājumiem izraudzītām organizācijām izdalīšanai Kopienas vistrūcīgākajām personām EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 43. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], tā kā pēc ārkārtīgi aukstās 1986.–1987. gada ziemas dažos mēnešos 1987. gadā Kopiena piemēroja pasākumus, kas ietvēra dažādu pārtikas produktu piegādi labdarības organizācijām izdalīšanai Kopienas vistrūcīgākajām personām; tā kā dalībvalstu un dažādo iesaistīto labdarības organizāciju ziņojumi rāda ne vien to, ka tie saņēmējiem bijuši ļoti vērtīgi, bet arī to, ka tie radījuši finansu un sadales grūtības vairākām attiecīgajām organizācijām; tā kā Kopienai ar tās dažādu lauksaimniecības produktu intervences uzkrājumiem ir potenciālas iespējas veikt nozīmīgu ieguldījumu tās vistrūcīgāko pilsoņu labklājībā; tā kā ilglaicīgi izmantot šo potenciālu, līdz uzkrājumi sasniedz normālu līmeni, ieviešot piemērotus pasākumus, ir Kopienas interesēs un atbilst kopējās lauksaimniecības politikas mērķiem; tā kā minēto pasākumu piemērošanā iegūtajai pieredzei vajadzētu palīdzēt turpmāku līdzīgu pasākumu organizēšanā; tā kā vajadzētu konsolidēt vienā tekstā šādu pasākumu īstenošanas juridisko pamatu, IR PIEŅĒMUSI ŠO REGULU. 1. pants Tiek paredzēts, ka intervences uzkrājumos esošās preces izsniedz dažām norīkotām organizācijām, lai ļautu izdalīt pārtiku Kopienas vistrūcīgākajām personām. Šīs personas saņem pārtiku par brīvu, vai arī tās cena nekādā gadījumā nav augstāka par cenu, ko pamato izmaksas, kuras norīkotajām organizācijām bijušas, īstenojot šo pasākumu. Izdale notiek saskaņā ar Komisijas noteiktu gada plānu, pamatojoties uz dalībvalstu iesniegto informāciju. 2. pants 1. Attiecīgā dalībvalsts norīko 1. pantā minētās organizācijas. 2. Dalībvalstis, kuras vēlas šo shēmu piemērot, katru gadu laikus paziņo par to Komisijai. 3. pants Norīkotajām organizācijām 1. pantā minētās preces izsniedz par brīvu. Šo preču uzskaites cena ir vienāda ar intervences cenu, kas pielāgota ar koeficientiem, ja jāņem vērā kvalitātes atšķirības. 4. pants Ievērojot 6. pantā minētos sīkākus piemērošanas noteikumus, izdevumus, kas rodas no darbībām, kas veiktas atbilstīgi šai regulai, uzskata par izdevumiem lauksaimniecības tirgu stabilizācijai, kā paredzēts Regulas (EEK) Nr. 729/70 [2] 1. panta 2. punkta b) apakšpunktā. Tādējādi preces, kuras izsniegtas atbilstīgi šīs regulas 1. pantam, finansē ar apropriācijām attiecīgajā budžeta nodaļā Eiropas Kopienu budžeta Eiropas Lauksaimniecības virzības un garantiju fonda Garantiju nodaļā. Var paredzēt arī, ka šis finansējums dod ieguldījumu produkcijas transporta izmaksās no intervences centriem un šīs shēmas īstenošanai radīto norīkoto organizāciju administratīvajās izmaksās, izņemot izmaksas, ko varētu uzņemties saņēmēji saistībā ar 1. panta piemērošanu. 5. pants Komisija iesniedz Eiropas Parlamentam un Padomei ziņojumu par šīs shēmas darbību, cik drīz vien iespējams pēc tam, kad ir pieejama informācija par tās pirmajiem diviem darbības gadiem. 6. pants Sīkākus noteikumu šīs regulas piemērošanai pieņem saskaņā ar Regulas (EEK) Nr. 2727/75 [3] 26. pantā paredzēto procedūru unatbilstīgajiem noteikumiem pārējās regulās, kas izveido lauksaimniecības produktu tirgus kopīgu organizāciju. 7. pants Šī regula stājas spēkā tās publicēšanas dienā Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1987. gada 10. decembrī Padomes vārdā — priekšsēdētājs L. Tørnæs [1] OV C 318, 30.11.1987. [2] OV L 94, 28.4.1970., 14. lpp. [3] OV L 281, 1.11.1975., 1. lpp. --------------------------------------------------